정조 6년
壬寅八月初二日辰時。上御誠正閣。大臣備局堂上引見入侍時。領議政徐命善。右議政李福源。知中樞府事具善復。行戶曹判書金華鎭。行漢城判尹李命植。右參贊鄭尙淳。兵曹判書金熤。吏曹判書李性源。禮曹判書鄭民始。行副司直徐有隣。刑曹判書鄭昌聖。咸春君李昌運。行副司直李邦一李敬懋。兵曹參判徐有寧。吏曹參判鄭一祥。行副司直蔡弘履。禮曹參判金文淳。大司憲李𡊠。持平李延伋嚴思憲。正言李羽晉。左承旨李在學。假注書趙衍德。事變注書馬思仁。記注官金健修金鳳顯。以次進伏訖。在學曰。校理李宗燮移拜憲職。故玉堂無入侍之人矣。上曰。唯。命善曰。老熱愈劇。此時聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。近者日熱轉甚。且致小旱。農形能無所損乎。命善曰。近來日熱。各穀有成熟之望。昨見完伯狀啓。連日得雨。蟲災漸息云。亦可幸矣。上曰。夜下備忘。卿等見之乎。命善曰。臣等果奉覽矣。上曰。今日次對。專爲此事而命行。當先爲下敎矣。臺啓停連。固非自上所可干涉。然至於今番事。予有不得不諭者。頃日次對時筵敎。蓋出於憂慨世道之意。判府事胥命批旨中。回戀宿處云者。亦不過泛言時象。而臺臣忽發重臣之啓。拈出批旨中句語。作爲罪案。不先不後。發於此日者。可謂公議乎。忠憤乎。予之伊日下敎。更作臺臣之前茅。忽擠重臣於坑塹。果使重臣有可罪之事。則以傳敎處分足矣。何必借臺臣之口而爲之乎。所謂懲討者。必曰君讎國賊。而今番臺啓。可謂君羞國恥也。都憲之姪。連登筵席。故日前以湔羞雪恥之意。予果有所下敎。使之往傳其叔矣。大抵三司之啓。卽一國之公議。所以明是非而正義理也。藉令眞有國賊。若因傳敎而發啓。則是迎合也。諂諛也。此路一開。後弊難防。後世之人。亦將以爲如何耶。前左相。位在三事。董率百僚。而罪人逆節旣露之後。乃欲引嫌者。事欠謹愼。跡涉。如何。故予果以無隱之意。諭於筵中。而爲慮臺臣之發啓。至以諂諛爲敎。則臺臣親承此敎。卽日發啓者。固極非矣。而至於重臣事。尤豈非意外乎。重臣言論。自來太激。以討逆一事。作爲己任。今乃以此重臣。謂之惡逆。豈成說乎。澤徵逆節未彰之前。驟看其疏。則人之見欺。亦無足怪。伊日重臣筵奏。不必爲罪案。況以首堂。參於鞫坐。所究問者。澤白也。所鉤得者。最翊也。有何可罪之端。而直欲驅之於罔測之科乎。所謂嚴懲討者如此。亦不見笑於彼重臣乎。予之平日眷注於此。重臣豈可與發啓之前諫長。比而方之也。前諫長。跡在近密。作此擧措。豈不放恣之甚乎。前都憲金履素。自鄕上來。不知裏面。凡事想必有相議者。故予於頃日賓筵下敎曰。禍人家國者。必此輩云爾。則沈念祖之聽若不聞。身自發啓。殆如自發之。不得自停者然。不體筵敎。便同角勝。萬萬無嚴。故竄配之典。實出杜後弊正人心之意也。予之今日下敎。非但爲一重臣而已。亦非强迫臺臣也。予之本意。如是洞諭。臺臣亦不思發揮闡明之道耶。卿等之意以爲。如何。命善曰。聖敎旣以羞恥二字爲敎。則爲臺臣者。他何暇顧乎。似當有公議矣。福源曰。臺啓停連。固非臣等之所敢知。而下敎至此。臺臣亦豈不奉承乎。上曰。臺臣遞罷。亦甚煩數。故諸臺疏章。姑不賜批。而其中申禹相上疏。措語極涉駭異。至謂盤劍之賜。渠焉敢逭云。至於李判府事。論以半生負犯者。實未知指意之何在。而世道如此。予欲無言矣。向日筵敎。果出無隱之意。而若知事端之至此。則予何可提敎乎。近來所謂討逆。皆是謄傳古紙。而或有新語。則如申禹相者又有之。豈不可怪乎。優容臺閣。卽予本意。而今因此事。大則竄配。小則罷削。此固可悶。而朝廷之上。搆捏成習。忽於討逆者爲逆。過於討逆者又爲逆。今日擠一人。明日逐一人。則見今朝臣。餘者無幾。而若此不已。則又將空朝廷而後已。此豈細憂也哉。大抵朝廷擧措。順天理而合人心。則世道可以底定。亂賊可以知懼。觀於前史。宋國微弱。遼金强盛。而特以無隙可乘四字。宋賴以安。蓋以擧措之得宜也。目今急務。政在於此。故予於前後筵中。累以此惓惓不已。卿等亦各體念。毋或少忽。可也。命善曰。聖敎如此。不勝欽仰。朝廷之規模若立。則世道人心。自可底定。而近因事端之層生。人之被傷者多。實爲憂悶矣。福源曰。官師相規。固是朝廷之美事。臺言若稱停。則殿下亦豈不允從。而近來則輒因事端。加以惡逆之名。實爲可悶矣。上曰。惡逆二字。是何等罪名也。若有眞贓。則固無奈何。不然則何可構虛捏無。驅人於惡逆之科乎。予之嫉惡之性太過。一自沈念祖事後。心甚不平。渠以何等人。乃敢作福作威耶。大抵朝廷動靜。先自近臣知。念祖在近密而作此擧。疎逖之人。不知裏面。將以爲如何耶。其日發啓之意。似必出於恐作兩截人。而獨不念貽累上躬乎。聞渠有篤老兩親云。非不念其情理。而竄配之典。所以正人心也。至於李泰永之疏救。極爲放恣。然以我愛其禮之意。只施罷職之典。而若又有繼發者。則沈念祖一番拿問。然後人心可定。是非可明。予之此敎。亦出於爲念祖全保之意也。念祖則重臣。必當熟知其平生。而今爲發啓主人。誠莫曉其故矣。予之所以期待重臣者。以其有向國之心。頃日右相所奏。實是公心矣。重臣每有信心發口之病。故筵中妄發之言。一日亦爲累次。不可以此爲此人之罪。至於今番事。尤無可執之端。而乃以窩窟中窩窟。根柢上根柢。直歸之於此重臣。此何事也。重臣曾於先朝。以玉堂陳箚。以奉行請討爲言。伊時特賜優批而嘉納之。至今追思。不勝欽仰。若使此人。因予下敎。橫被惡逆之名。則予將爲先朝罪人矣。登筵諸臣。咸須聽之。予言至此。更何多諭。臺閣之臣。諒而爲之。可也。仍命大臣奏事。命善曰。臣有區區私義。敢此仰達矣。臣與右相。旣有親査之嫌。新卜之時。有所陳懇。而伊時下敎。不啻鄭重。故臣不敢更事煩瀆。黽勉行公。幾至半年。惟以前左相之竝居台席。共議國事爲幸矣。今則左相被譴。見今備位者。只臣等二人而已。私心之惶蹙不安。比前尤倍。殆至於寢不便而食不甘焉。右相則新卜不久。績用未著。今若許副。有損國體。至於臣身。非但私義之萬萬難安。忝叨三事。于今六年。了無毫分報效之事。徒積前後僨誤之罪。每自點檢。惶愧交切。雖以精力言之。年來賤疾轉劇。神精盡脫。若經一番公故。輒致一層落下。百爾思量。決無强策之望。今若因循不退。則臣身顚沛。姑勿論。其於國事何哉。伏願特賜體諒之恩。亟命斥退。千萬至祝。上曰。卿言過矣。卿之所以爲不安者。予豈不知。而卿等若退去。則予將誰與爲國乎。前左相雖有所遭。亦豈久捨乎。更勿控辭焉。命善曰。臣於國事。雖赴湯蹈火。固不敢辭。而論以私義。旣萬萬不安。量以精力。又萬萬難强。臣之今日陳懇。實非得已。惟願特賜生成之澤。以幸公私焉。福源曰。領相以嫌避爲達。而相避之法。在下當遞。左相在時。臣心之不安。何嘗一日敢弛。而今則尤萬萬不安矣。況臣之才器聲望。初豈近似於此職乎。且自年來。重得天廢之疾。不但臣之自廢。擧世之人。亦置臣於度外。千萬意外。承此誤恩。惶感之極。倉卒冒出。每一點檢。不勝愧悚。半年間供職。只是五六日。一次入侍。隨領相承候而已。匡弼之責姑勿論。至於獻官命官等事。亦不能擧行。留之無所益。去之無所思者。政爲臣準備語也。且臣家世寒素。而近者厚蒙聖恩。衰門驟滿。同堂之內。一居揆地。一居銓地。兄弟相對。懍然憂懼。公格之當遞。私分之難安旣如此。故一欲陳懇。而嚴畏囁嚅。今始因言端略暴之。殿下初旣以特恩而進用。今又以特恩而體諒。不勝懇祝。上曰。卿之所奏。尤涉過矣。左相所遭。不過一時之事。鼎席非久當備。卿等勿以爲慮而過辭也。福源曰。臣之所陳。非但以公格言也。臣之才具。雖久居此任。少無裨補之道。惟願卽賜體諒焉。上曰。卿之處位。與首相有異。且枚卜未久。有何奇謨異策之可以建白乎。享官之役。卿旣行之。試官之任。卿有難强之義。則他大臣之分勞。有何妨也。卿等須勿巽讓。弘濟時艱。可也。命善曰。臣雖無狀。當此鞫獄未收殺之時。何敢屢陳情私。而位是具瞻。一時難安。故有此煩瀆矣。上曰。一則公格私義。少無可引之端。一則勇往直前。決非請遞之時。卿若如此。則國事世道。誰可擔當乎。命善曰。鞫獄事。誠可悶矣。上曰。卿等見此錦伯密啓。則可以知之。而所謂靈泉庵僧。年近九十。無可憑問。而他餘罪囚之供。亦多相左矣。命善曰。此獄必有根因。不可不一番嚴覈。而姑未鉤得。極爲憤痛矣。上曰。沈哥聞是若淵之甥姪。崔哥亦是若淵之妻娚云。似是若淵餘屬之所譸張也。命善曰。必是不逞輩之所指使。而泓徵重遂。俱無一言吐實。其情狀萬萬痛惡矣。上曰。重遂之前後所供。極爲妖惡矣。命善曰。觀其爲人。極爲狡惡。且於下獄時嚙舌云。亦是斷言根之意矣。上曰。此囚時或解杻乎。命植曰。今無徑斃之慮矣。上曰。世杓在捕廳。問以湯武之擧何意。則直謂以以臣伐君云。又問以何意。則輒稱以今世上云乎。善復曰。果然。而輒稱今世上矣。福源曰。誠萬萬凶獰。而重遂亦必無不知之理矣。命善曰。重遂亦必爛熳相議。而不爲直招。尤極痛駭矣。上曰。世杓願被一律云。然乎。敬懋曰。渠之所供。輒曰矣叔旣犯大逆。矣身亦願同死云矣。上曰。泓賊上疏借述之人。終始隱諱耶。命善曰。輒以無居住之李沈爲對。終不直告其指使者。誠極痛惡。而其中李崔蔡三人。不可不趁卽究問矣。上曰。判金吾知義禁。先退賓廳。取見密啓。抄出肯綮。可也。命植有隣。承命退出。上曰。臺臣李延伋。誰之族也。命善曰。李頤祥之姪矣。上曰。李頤祥。曾於宮官時見之。爲人甚精。且能文矣。今番陳疏。極爲可怪。將欲處分而姑置矣。福源曰。此人居在鄕曲。似未諳本事而然矣。上曰。居在近密者。作此擧措。故在鄕之人。又復若此。以致擧世之波蕩。日前沈念祖處分。良以此也。此臺臣登科。在於何年乎。命善曰。與臣爲同榜矣。上曰。何其沈滯也。命善曰。久致沈屈。極爲可惜矣。上曰。近來判堂之政。不得爲陞品云者。有何所據乎。性源曰。臣則姑未當之。而聞政吏必拒塞云矣。上曰。吏曹事。誠可悶矣。吏郞年久後復出。故政吏輩以吏郞看作別件物事。凡於政注間事。輒以文跡之事。强作格例。判堂亦不得任自爲之。其弊不可言矣。且以古例言之。實郞廳有故。然後方差假郞廳。而近來則勿論實郞有故無故。每以假郞替行。使之六朔入直。此亦古規乎。此後政吏。又以無稽之事。有所執難。則當施定配之典。卿亦嚴飭。可也。近來沈屈者。奚但彼臺臣而已。必多積年沈滯之人。而銓曹不爲陞擬。將何以振淹疏滯乎。命善曰。聖敎誠然矣。命善曰。錦伯職銜。當書知中樞。而不書者可怪矣。上曰。正卿若除畿伯則書知中樞。而錦伯則似無之矣。命善曰。錦伯兼本牧。與畿伯有異。其所不書者。似以此也。命書榻敎曰。他承旨入侍。思仁承命出。與李柱國偕入進伏。命書榻敎曰。工刑換房。又命書傳敎曰。明日由月覲門展拜。該房知悉。命善曰。百官當爲進參乎。上曰。置之。可也。民始曰。今番動駕。係是秋展謁。服色當以法服磨鍊乎。上曰。以月覲門動駕例磨鍊。可也。命書榻敎曰。明日出宮門路。以賓陽門爲之。上曰。本宮展拜後。當親詢民瘼。監董堂上及貢市堂上。率新接民人。來待於宮門外。可也。命善曰。貢市堂上金華鎭。本職旣是劇務。今姑減下。其代。刑曹判書鄭昌聖差下。使之察任。何如。上曰。依爲之。出擧條上曰。全州女人上言事。見本道伯査啓。則有所相左。是何故也。昌聖曰。取見各人招辭。則皆是誣告矣。上曰。監司所報。雖置重律。係是疑獄。則放之無妨矣。昌聖曰。凡殺獄。雖或有可以傅生者。昨年以後。不用刑杖。其在重獄體之道。待用刑更加盤覈後處之。似好矣。上曰。卿言果是矣。命善曰。頃以寧越府代捧年條。更爲指名現告之意。覆奏。分付矣。卽見江原監司金憙報備局辭緣。則以爲。今此各穀。皆入於丁酉査啓中。前後府使。亦已被罪。則別無守令現告之事。其後遽然墨削之都會色吏。不書委折之該邑色吏。自本營各別科治。大米代田米。依回啓。待明年還作本色。而耳牟稷。本非宜土之穀。以代捧之木麥。仍爲換作。俾除民弊爲請矣。丁酉行査時。當該守令。旣已拿勘。則到今現告。更無可論。而其後會案。不善釐正。及其反庫。又未覺察。只以流來代捧。不知年數。矇然修報。當該都會官及反庫官。竝推考警責。此是回啓行會者。則不爲啓聞。而只報備局。殊甚未安。道臣亦爲推考。木麥還作事。以此代彼。別無損益。依所請施行之意。分付。何如。上曰。依爲之。出擧條。命善曰。卽見咸鏡監司鄭元始報備局辭緣。則以爲。會寧開市時。淸差所需猪價及大米。定差人。受來於南北各邑。而定例所減。至於七百餘兩之多。近又物價騰踊。萬無貿得之路。猪頭人情。皆從元價中自備。以此之故。一經此任。擧皆敗亡。本府差需木之年年取殖。反爲民弊。此後則元木八十餘同。折米分留當年利條內。以其應下餘數。猪一口一疋。米一石一疋式添給。慶興開市時。牛隻喂養價。以每首四升布四疋五尺追磨鍊。而以此喂養。萬無肥澤之望。故正穀穀草。收斂民戶。已成謬規。本府差需布之年年殖利。亦甚夥然。每當斂散。民不支堪。此後則民斂。竝爲革罷。以差需布利條。每首八疋式。加磨鍊上下爲請矣。開市定例。行之多年。不宜續續變改。而非但法久弊生。物價貴賤。古今不同。布木滋多。斂散貽害。道臣旣已枚擧邑報民情。條列甚詳。此非大變通。不過節目間事。則一番矯捄。在所不已。兩邑添價之請。木布分留之規。竝依所報許施。以爲永久遵行之地。而如是釐正之後。如或有橫斂民間之弊。則兩邑守令。從重勘處。不飭道臣。亦當論責之意。一體分付。何如。上曰。依爲之。出擧條命善曰。今年穡事。江都則頗有登稔之望。而沿海諸邑。已判歉荒。民間形勢。實無米穀貿遷之道云。江都之毋論公私穀。不許出送。雖是重保障實城餉之意。此等之時。亦不可無闊狹。限明春許令勿禁事。分付。何如。上曰。右相之意。何如。右議政李福源曰。島米之不許出境。固爲保障緩急之備。而或當經費苟艱之時。亦有餉米移轉之例。私穀買賣。非比城餉之取用。一時闊狹。初異前規之革罷。首相所奏。恐不害爲權宜救時之政矣。上曰。備堂中如有異見。陳達。可也。右參贊鄭尙淳曰。沁都私穀之不許出島。創自統禦營移設之後。而當初節目。非爲永塞。秋收穀物。俾不得如前船運。限翌年六七月。詳察穡事凶歉之判斷。或許出送。或令仍留。而定式之後。今至四五年。一例防塞。此雖爲島民之所利。如此之時。亦似有闊狹之道矣。兵曹判書金熤曰。臣纔自沁中上來。略知沁中事矣。春間則沁中米價不高。頗有穀禁之效矣。自五月以後。市直頓湧。民事可悶。申嚴酒禁。俾不得糜穀。嚴飭米商。俾不敢藏穀。而亦無大效。蓋以島中之穀物。大體垂盡故耳。今年年事。沁中雖曰稍勝。必不能大登。今若穀禁復開。則不數月而島中之穀必渴矣。徐命善曰。卽今事勢。實難膠守常例。而明春以後。則自當依舊申禁。在江都恐亦無甚所損矣。上曰。島穀雖重。民情宜念。依此。分付。過限而又復無節不禁。當該守臣。難免不飭之責。竝以此意。申飭。可也。出擧條命善曰。頃因祈雨。享官徐龍輔所奏。此後山川享事。奏時官定選之意。出擧條知委矣。禁漏官吏。本來疲殘數少。而各處祭享及諸般公役。奔走待令。日不暇給。將至於莫可支保之境。故方欲某條變通。而姑不得其策矣。此際又以從前所無之外。山川奏時。添得別役。則以今員役。實無分排責應之道。今姑置之。依前擧行事。分付。何如。上曰。依爲之。出擧條命善曰。行漏十坐。令戶曹責納。而其爲經費。亦甚不些。是亦可悶矣。上曰。行漏之有弊。予亦預料矣。然而無此行漏。則山川享祀。何以知時刻乎。命善曰。觀星覘天。則可占其正時矣。上曰。觀象監無可往之人乎。命善曰。觀象禁漏。所任各異。有難代送矣。上曰。昨日加資之人爲好耶。命善曰。然矣。但其中安思行落散。甚可惜矣。上曰。何故落散耶。命善曰。本監無堂上付料窠。故加資之後。自在屬散矣。今有空窠三窠。以此付料。則似好矣。上曰。可矣。命善曰。觀象監官員安思行。有加資之命矣。思行術業精明。屬散可惜。依安國賓金兌瑞李德星例。付軍職。仍仕本監。何如。上曰。依爲之。出擧條善復曰。訓局軍兵。比兩營數甚夥然。本無官軍服。皆是自備。而以奉足木疋。專爲軍服之資。近來各道。每請純錢。昨今年以純錢上下。故服色之疲劣。實由於此。今年各道綿農。比前大登。依事目。以純木擇捧上納。而中間監色輩。幻弄之弊。亦不可不嚴防。申明嚴飭擧行之意。分付諸道道臣。何如。上曰。依爲之。出擧條善復曰。臣營馬兵以刈草事。適往弘濟院。掘得竹節鳥銃十八柄。其上刻以萬曆二字矣。上曰。似是古戰場所埋之物矣。善復曰。其長爲一尺八寸五分。而考閱軍器寺。亦有此樣一柄矣。臣於近者。鑄得胡銃五十餘柄。而其制旣輕且妙。依此樣造給武藝別監。似好矣。上曰。一柄以看品次。將臣出去持來。可也。敬懋承命出持入。上曰。看品後當出送。姑置。可也。華鎭曰。金奉朝賀祿捧。令地方官。有輸送之敎。而終不領受。是甚難處矣。上曰。古例。何如。華鎭曰。考見古例。則有待入城輸送之規。亦有自外邑輸送之例矣。上曰。然則以此回啓。可也。華鎭曰。李判府事月廩。亦有輸送之敎。而方在合啓中。故不得領受。一向輸送。亦似如何矣。上曰。本曹之連日草記。亦欠誠實。姑待停啓後輸送。好矣。熤曰。禁軍祿試射。當設於六月。而連値事故。尙未擧行。不可不從近爲之矣。上曰。明日則値動駕。必於一兩日內。雖値殿坐齋日。勿拘設行。可也。熤曰。城內有難試射。當於慕華館設行矣。上曰。可矣。上曰。兵判政注。果能善爲矣。命善曰。非但善於政注。在家有行檢。文學亦優長。如此之人。實難得矣。上曰。眞是善人。予甚嘉尙矣。性源曰。前掌令兪彦脩上疏。以爲綾州牧使朱重純。聽訟分糶。怨言遠播。請施譴罷之典。自上有令道臣査問後嚴處之敎矣。今觀査啓。則以爲。廉探治績。別無現捉之端。奸鄕起訟。報營勘處。此必是落訟之稱冤。下吏負逋。摘發徵捧。似是傳聞之過實云。今此査事。雖曰脫空。旣有査處之敎。何以爲之乎。上曰。此非出擧條擧行之事。置之。可也。命善曰。令該牧使知悉。然後可以臨民爲治矣。上曰。自吏曹知委。可也。民始曰。頃因奉常寺提調金文淳所啓。永祐園名節及告由祭享時。依各陵園例用炙事。已爲稟定。而無文跡。故不得擧行云。今秋夕爲始。定式擧行之意。出擧條知委各該司。何如。上曰。依爲之。出擧條民始曰。向因傳敎。永禧殿假官。以成均館官員差定。自禮曹草記。仍令吏曹口傳啓下事。定式矣。殿宮不可異例。景慕宮官員有故。或値假官差出之時。則依永禧殿例。自臣曹草記後。仍令吏曹。以館官口傳差出事。定式施行。何如。上曰。依爲之。出擧條民始曰。明日景慕宮展拜時。宮司不可不備員。而直長李敏采。有故不得進參云。旣有日前假官差出之下敎。卽令吏曹口傳差出。何如。上曰。依爲之。出擧條命善曰。本宮直長。如或有頉。則槐院參下。無可差之人。是甚難矣。上曰。今有春榜人可以代差矣。命善曰。姑未分館。故不得差下矣。命書榻敎曰。分館。申飭擧行。命善曰。本宮官員二人。凡於替直之際。亦有苟艱之弊。無論文蔭。加出令一窠。使之擧行。宜矣。民始曰。宗廟亦有文官令一窠矣。上曰。本宮置都提調提調者。蓋倣宗廟例也。加設令一窠。亦似無妨矣。命善曰。本宮洞民。以生理之調殘。來訴臣等而實難區處矣。上曰。所願何事。命善曰。願得軍契炬契等事。而皆是難從之請矣。上曰。明日動駕時。當有下詢矣。昌聖曰。夢麟妖賊。不施逆律。雖出於我聖上好生之德。而此等惡種之同姓至親。不可置之於輦轂之下。任其出入。自同常人。一傡逐送於遐鄕。使不得潛自往來於城闉近處。宜矣。上曰。依爲之。出擧條昌聖曰。干連罪人中爲原州京主人者。素與澤賊親密。而遽然白放。恐爲太寬矣。上曰。錄啓中趙哥二人。何以爲之乎。昌聖曰。此是白木廛市民。而以夢麟之壻。多有干犯之事矣。命善曰。旣是夢麟之壻。則移送捕廳。使之嚴問。宜矣。上曰。何足移送捕廳。卽令遠配。可也。命善曰。旣有干犯之事。不可不一番嚴覈矣。上曰。然則姑爲移送捕廳也。福源曰。夢麟所供。極爲妖惡矣。上曰。不知義翊云者。亦極巧詐矣。命臺諫奏事。𡊠延伋思憲羽晉啓曰。噫嘻。痛矣。逆澤之本末。至險凶也。毛髮皆罪惡也。跡旣通籍以後。行己持身。情狀則鬼蜮。踪跡則鷹犬。種種凶譎之狀。指不勝屈。而至於昔年一書。至凶至憯。承逆禧之風旨。爲賊彦之前芧。此已覆載間所不容之凶賊。而天網太疎。邦刑久逭。公議擯斥。輿人憤嫉。今幾年矣。近因隄防之不嚴。遂以廢棄而復起。隆恩不思其報效。濫職反長其凶猾。陽托應旨。投進凶疏。滿紙叫嚷。極其陰慘。其心所在。路人所知。敢以獲戾神明四字。擬之於不敢言之地。已露其無臣節之心。而繼又以天討天誅之刑。謂之以芟艾斬伐。凶醜凶孽之徒。謂之以湖海儒獄。若其私書。又以如此變年。生亦何爲爲言。噫嘻。痛矣。丙丁以後諸賊。是何等劇逆大憝。而渠乃稱之以喬木。稱之以儒獄。潛售顧惜之意。至發無生之歎耶。至若架虛鑿空。指無謂有。專出於誣聖躬惑衆聽之計。而受最中執手之托。濟義翊怨國之惡。聯枕綢繆。同心糾結。始售嘗試之陰謀。又募殿後之凶徒。行貨嗾囑。粧出凶白。有源之招出。而表裏和應之狀。後先排布之跡。彰露無餘。又以文書之所見捉者言之。三疏退却。謂筵席之密敎。而至曰默想光景。還發一笑。其所謂立朝錄中。三字六字等說。尤極窮凶絶悖。其外許多書札中。橫說豎說。無非犯上。不道之言。而乃於推鞫之時。不少人迫脅桁楊之說。直與能賊不道之語。一串貫來。又於帳殿親問之時。稱我不稱臣。十次二十次三十次遲晩等說之咆哮悖勃。誠窮天地。亘古今所未有所未聞之劇惡凶賊也。陪扈諸臣。環衛軍卒。莫不扼腕裂眦。奮臂墜瞻。至有憤極而泣者。而詬天罵日之凶言。連日不絶於口。其所不忍聞不忍道者。百倍於帳殿鞫問之時。至有守獄之卒。驚遑奔告。金吾之堂。憤惋請對。凶逆之亂言不道。從古何限。而若其至凶獰絶悖惡。愈往愈慘者。豈有如此賊者乎。至若獄中之一字凶言。歷數今古。雖以臠屍之莽。跪斬之敦。猶未有此等凶言。而此賊則詬罵之不足。乃敢㦸手刺口。肆其梟心獍腸。而臣等一日二日。忍戴一天。畢竟使之因循徑斃。臣等誠淺沬血。言未格天之罪。實無所逃。此賊旣不能千剮萬裂。傳示八方。則雖有收孥籍産之典。卽日擧行。猶不足以少洩八域含生亘中之憤。而該府之據例草記。已經多日。尙今不下。臣等聚首抑塞。寧欲無生。顧此擧一日稽滯。則一日之輿憤愈激。一時延拖。則一時之民彝將壞。古今天下。寧有是耶。請大逆不道結案後。物故罪人澤徵孥籍等節。依金吾草記。卽刻擧行。上曰。令該府更考。伊時受敎稟處。可也。𡊠等啓曰。李聖模之負犯。顧何如也。而今者李顯模。乃以榮賊之切姻。入處聖模之家舍。便作京洛主人。其所往復書札。見捉於北郵之搜驗。至發於秋曹之査問。噫嘻。逆澤疏語。是何等窮凶絶悖。而渠敢謄出緊要。一一書報。究厥心腸。萬萬陰譎。而王府拿囚。曾未幾何。始命保放。仍又全釋。其在嚴隄防杜後弊之道。未免失之太寬。此等無嚴之類。不可置之輦轂之下。請李顯模亟施竄配之典。上曰。依啓。𡊠等羽晉所懷。噫嘻。痛矣。新逆之若是猖獗。專由於舊賊之未盡鋤治。窩窟自在。氣焰愈熾。根柢未去。枝葉滋蔓。其綢結之謀。始於榮德。跳踉之跡。肆於純億。一種脈絡。前後相連。聲氣交通。頭面迭改。千怪百變。疊現層出。向來湖凶海孽之煽動誑惑。已極叵測。乃者逆澤凶白之窮凶情節。卽千古所無之極惡大憝。而其所以暗地指使者。最翊之叔姪是已。紹述逆謀。醞釀凶變。情跡彰露。鞫案昭在此。蓋最翊爲澤白之窩主。德億純彬爲最翊之窩主。種下生種。節節相應。馴致此等之變怪。此莫非亂本未塞。禍根未拔之致也。然而天網太恢。過於寬假。或有略施薄勘而尙今偃息。或有未及究覈而旋卽酌決。此何以懲亂賊而正人心乎。伏願殿下。亟從三司合辭之請焉。上曰。已諭矣。又所懷。噫嘻。有白之劇逆情節。尙忍言哉。疏語之至凶絶悖。鞫庭之直說不道。此與逆澤。一而二二而一也。擧國含生。孰不欲食肉寢皮。而王章未加。鬼誅先及。遂使此等凶賊。遽至徑斃。國綱墜矣。輿情激矣。肢解之戮。孥籍之收。猶不足以懼亂賊之心。洩神人之憤。而畢竟勘案。只誅其身。以大逆而用次律。寧有如許國體。孥典之不得追施。雖有定法。而如此劇賊。不可拘於常格。且顯戮跪斬。古有其例。況其未斃之前。已請極律。則今此收孥之請。大異追施之法。臣謂結案後。物故罪人有白。亟施孥籍之典。宜矣。上曰。令該府更考。伊時受敎稟處。可也。𡊠曰。臣於前後。屢叨見職。觸事憒憒。無往非罪。而向來憲臣。以不言三司。至有譴削之請。聲罪旣嚴。遣辭甚峻。臣亦其時三司中一人。若論其罪。臣實爲首。至今追思。惶汗浹背。新除有命。召牌儼臨。義重沐浴。冒沒出肅。而僨誤之地。有難復據。同時諸臺。俱蒙一遞。臣何敢一刻仍冒於臺次乎。請命遞斥臣職。上曰。勿辭。亦勿退待。羽晉曰。臣於臺閣。夫豈有一分堪承之望。而薇省除命。忽下於待罪。騎曹之日。賓對有命。召牌儼臨。義分是懼。懲討且急。他不暇顧。章皇出肅。而第臣向以不言三司。至被憲長之請削。到今追思。愧汗浹背。同時諸臺。俱蒙一伸。臣何敢以時日之稍久。晏然復冒於臺次乎。請命遞斥臣職。上曰。勿辭。亦勿退待。上曰。此臺臣在二軍色郞廳時。果何如也。熤曰。姑未見著績。而凡事甚綜密矣。上曰。向日鞫庭。以文書問郞。果善爲矣。命善曰。然矣。上曰。獄囚尙不吐實。無究覈之路。何以則爲好耶。命善曰。蔡哥父子。干犯最緊。加刑以問。宜矣。上曰。崔哥旣是若淵切姻。必有怨國之心矣。命善曰。然矣。所謂李哥。亦當一問矣。華鎭曰。內局事不善擧行。故臣切萬萬惶懍矣。上曰。事面甚重。故姑令置之。而掌務官則誠極痛駭矣。華鎭曰。連進童便。恐涉如何。更爲診察後。命藥。宜矣。上曰。唯。昌聖曰。箋文今已出草。當自政院入之乎。上曰。姑置。可也。今所印出。爲幾件乎。昌聖曰。二十件已爲完印。而箋文姑未入印矣。奉安件。當以國朝寶鑑書之乎。上曰。然矣。昌聖曰。奉安件纂輯諸臣。難以入錄矣。上曰。玉冊亦題。撰進之臣。何必以此爲拘乎。昌聖曰。奉朝賀曾有此論。故如是仰稟矣。命退。諸臣以次退出。